b'\n_START_ARTICLE_\nE\xc5\xa1molio muziejus\n_START_SECTION_\nIstorija\n_START_PARAGRAPH_\nPirmasis muziejus atidarytas 1683 m. kompakti\xc5\xa1kame statinyje, kur\xc4\xaf specialiai saugoti senienoms, atitekusioms pagal E. E\xc5\xa1molio testament\xc4\x85, suprojektavo vienas i\xc5\xa1 Kristoferio Reno mokini\xc5\xb3. E\xc5\xa1molio kolekcij\xc4\x85 surinko visai ne pats E\xc5\xa1molis, bet jo bi\xc4\x8diulis kolekcionierius, botanikas D\xc5\xbeonas Tradeskantas jaunesnysis (1608\xe2\x80\x931662) su t\xc4\x97vu._NEWLINE_150 met\xc5\xb3 muziejus buvo Oksfordo gamtos moksl\xc5\xb3 tyrim\xc5\xb3 centru, ta\xc4\x8diau XIX a. jo kolekcijos buvo perskirstytos tarp keturi\xc5\xb3 Oksfordo muziej\xc5\xb3. Mokslo istorijos muziejus \xc4\xafsik\xc5\xabr\xc4\x97 senajame pastate, o pats E\xc5\xa1molio muziejus buvo pertvarkytas \xc4\xaf archeologijos ir meno muziej\xc5\xb3._NEWLINE_Nauj\xc5\xb3j\xc5\xb3 met\xc5\xb3 i\xc5\xa1vakar\xc4\x97se 1999 m. muziejuje buvo pavogta Polio Sezano drob\xc4\x97.\n_START_SECTION_\nEkspozicijos\n_START_PARAGRAPH_\nMuziejus gars\xc4\x97ja Senov\xc4\x97s Egipto meno ir  Atgimimo epochos grafikos darb\xc5\xb3 kolekcijomis (Mikeland\xc5\xbeelas, Rafaelis, Leonardas Da Vin\xc4\x8dis). Paveiksl\xc5\xb3 galerijoje pristatyti U\xc4\x8delas, D\xc5\xbeord\xc5\xbeon\xc4\x97, Rubensas, Rembrantas, Lorenas, Terneris, Renuaras, Pikasas._NEWLINE_Tarp kit\xc5\xb3 raritet\xc5\xb3 \xe2\x80\x93 Paroso marmuras, Stradivarijaus smuikas, archeologo Arturo Evanso (muziejaus direktorius 1884\xe2\x80\x931908 m.) Mino civilizacijos rinkiniai, sen\xc5\xb3j\xc5\xb3 \xc5\xbeied\xc5\xb3 ekspozicija (vienas i\xc5\xa1 j\xc5\xb3, kaip manoma, paskatino profesori\xc5\xb3 Ronald\xc4\x85 Tolkin\xc4\x85 sukurti \xe2\x80\x9e\xc5\xbdied\xc5\xb3 valdov\xc4\x85\xe2\x80\x9c). Vienas populiariausi\xc5\xb3 eksponat\xc5\xb3 \xe2\x80\x93 Alfredo papuo\xc5\xa1alas (Alfred Jewel). Muziejuje yra turtingos sen\xc5\xb3j\xc5\xb3 monet\xc5\xb3, viduram\xc5\xbei\xc5\xb3 ginkl\xc5\xb3 ir pasiekim\xc5\xb3 kolekcijos.'